লেনোভোর কাছে বিক্রি হয়ে যাচ্ছে ব্ল্যাকবেরি! - কর্পোরেট
কর্পোরেট
লেনোভোর কাছে বিক্রি হয়ে যাচ্ছে ব্ল্যাকবেরি!
কর্পোরেট ম্যাগাজিন
3 বছর ago
বিক্রি হয়ে যাচ্ছে কানাডাভিত্তিক টেলিযোগাযোগ ও ওয়্যারলেস যন্ত্রাংশ নির্মাতা কোম্পানি ব্ল্যাকবেরি। প্রতিষ্ঠানটি মূলত ব্ল্যাকবেরি ব্র্যান্ডের স্মার্টফোনের মাধ্যমে বিশ্বব্যাপী পরিচিত। ব্ল্যাকবেরি বিক্রি হয়ে যাচ্ছে এমন সংবাদের পর থেকেই এর শেয়ারের দাম ৩ শতাংশের বেশি বেড়েছে। এরই মধ্যে প্রতিষ্ঠানটিকে অধিগ্রহণের আগ্রহ প্রকাশ করেছে চীনভিত্তিক প্রযুক্তিপণ্য নির্মাতা প্রতিষ্ঠান লেনোভো।
আরও পড়ুন – ‘ব্ল্যাকবেরি পাসপোর্ট’ দিয়ে স্মার্টফোনের বাজারে প্রতিযোগিতায় ফিরল
রয়টার্সের প্রতিবেদন অনুযায়ী, ব্ল্যাকবেরিকে কিনছে লেনোভো, এমন গুজব গত দুই বছরে অনেকবারই ছড়িয়েছে। ধারণা করা হচ্ছে, আর গুজব নয় এবার সত্যিই এক সময়ের শীর্ষ কানাডিয়ান প্রযুক্তিপণ্য নির্মাতা প্রতিষ্ঠানটিকে অধিগ্রহণ করতে চলেছে লেনোভো। এ বিষয়ে উভয় প্রতিষ্ঠানের পক্ষ থেকে মন্তব্য করতে অপারগতা প্রকাশ করা হয়। জানা যায়, লেনোভোর জ্যেষ্ঠ নির্বাহী কর্মকর্তারা বিভিন্ন সময় ব্ল্যাকবেরিকে অধিগ্রহণের বিষয়ে তাদের আগ্রহের কথা হরহামেশাই বলতেন। গত বছর ব্ল্যাকবেরি যখন তাদের ব্যবসা পরিকল্পনায় বড় ধরনের পরিবর্তন আনে, ঠিক তখনো প্রতিষ্ঠানটিকে অধিগ্রহণে লেনোভোর আগ্রহের কমতি ছিল না।
ক্রমবর্ধমান স্মার্টফোনের বাজারে আগের অবস্থানে ফিরতে গত মাসে নতুন আঙ্গিকে ও চমকপ্রদ নকশায় ‘ব্ল্যাকবেরি পাসপোর্ট’ নামের স্মার্টফোন উন্মোচন করে ব্ল্যাকবেরি লিমিটেড। সে সময় স্মার্টফোনের বাজারে প্রতিযোগিতায় ফিরতে নতুন স্মার্টফোনটিকে গুরুত্বপূর্ণ একটি পণ্য বলে উল্লেখ করেছিলেন প্রতিষ্ঠানটির কর্মকর্তারা। প্রথম ধাপেই মোট দুই লাখ ব্ল্যাকবেরি পাসপোর্ট উৎপাদনের লক্ষ্যমাত্রা নির্ধারণ করেছিল প্রতিষ্ঠানটি। যার ফলে ব্ল্যাকবেরির চলতি অর্থবছরের দ্বিতীয় প্রান্তিকের আর্থিক প্রতিবেদন অনুযায়ী এটি মুনাফার ধারায় ফিরতে শুরু করে।
সেসময় রয়টার্সের প্রতিবেদনে জানানো হয়, প্রতিষ্ঠানটির জনপ্রিয় বোল্ড সিরিজের স্মার্টফোনের সঙ্গে মিল রেখে ডিজাইন করা ব্ল্যাকবেরি ক্লাসিকও চলতি বছরেই বাজারে আসবে। সব মিলিয়ে আগামী কয়েক মাসে প্রতিষ্ঠানটি তার আগের অবস্থান ফিরে পাবে বলে মনে করছিলেন বাজার বিশ্লেষকরা।
এদিকে ব্ল্যাকবেরি বিক্রি হয়ে যাচ্ছে, এমন সংবাদে প্রযুক্তিবিষয়ক সংবাদ মাধ্যমগুলোয় ব্যাপক আলোচনা শুরু হয়েছে। তবে অনেক প্রযুক্তি বোদ্ধাই মনে করছেন, কানাডা সরকার ব্ল্যাকবেরিকে চীনা কোনো প্রতিষ্ঠানের কাছে বিক্রির অনুমোদন দেবে না। ফলে সরকারি অনুমোদন না পাওয়ায় লেনোভোও ব্ল্যাকবেরিকে কিনতে পারবে না। ব্ল্যাকবেরির নেটওয়ার্ক ব্যবস্থাকে অনেক বেশি নিরাপদ মনে করে বিশ্বের শীর্ষস্থানীয় করপোরেট প্রতিষ্ঠান, সরকারি ও সেনা সংস্থাগুলো। সংশ্লিষ্ট প্রতিষ্ঠানগুলো এখনো ব্ল্যাকবেরির পণ্য ও সেবা ব্যবহার করে। তাই ধারণা করা হচ্ছে, ক্রমবর্ধমান বাজারে এক সময়ের জনপ্রিয় প্রযুক্তি প্রতিষ্ঠানটির প্রয়োজনীয়তা এখনো শেষ হয়ে যায়নি।
কানাডার আইন অনুযায়ী, কোনো বিদেশী প্রতিষ্ঠানের কাছে ব্ল্যাকবেরিকে বিক্রি করতে হলে সরকারি অনুমোদনের প্রয়োজন হবে। ২০১২ সালের ফেব্রুয়ারিতে কানাডার প্রধানমন্ত্রী স্টিফেন হারপার জানিয়েছিলেন, ব্ল্যাকবেরি কানাডার প্রতিষ্ঠান হিসেবে এগিয়ে যাবে এটাই দেখতে চাই আমরা। ২০১১ সালের ডিসেম্বরে দেশটির তত্কালীন শিল্পমন্ত্রী ক্রিস্টিয়ান প্যারাডিস ব্ল্যাকবেরিকে কানাডার রত্ন বলে উল্লেখ করেন।
আরও পড়ুন – বাংলাদেশে ব্ল্যাকবেরি সার্ভিস বন্ধ হচ্ছে
মোবাইল ফোনে চ্যাট করতেঃ মেসেঞ্জার
Comments
comments
Categories: ফিচার পোস্ট
Tags: ব্ল্যাকবেরি, লেনোভো, স্মার্টফোন
Leave a Comment
কর্পোরেট
Powered by WordPress
Back to top